title: Komisijas Īstenošanas regula (ES) Nr. 139/2013 ( 2013. gada 7. janvāris ), ar ko nosaka dzīvnieku veselības nosacījumus dažu putnu ievešanai Savienībā un attiecīgos karantīnas nosacījumus  Dokuments attiecas uz EEZ

text:
                  20.2.2013

                  LV

                  Eiropas Savienības Oficiālais Vēstnesis

                  L 47/1

         KOMISIJAS ĪSTENOŠANAS REGULA (ES) Nr. 139/2013
         (2013. gada 7. janvāris),
         ar ko nosaka dzīvnieku veselības nosacījumus dažu putnu ievešanai Savienībā un attiecīgos karantīnas nosacījumus
         (kodificēta redakcija)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 10. panta 3. punkta otro daļu un 10. panta 4. punkta b) apakšpunkta otro daļu,
         ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A I pielikumā (2), un jo īpaši tās 17. panta 2. punkta b) apakšpunktu, 17. panta 3. punktu un 18. panta 1. punkta pirmo un ceturto ievilkumu,
         tā kā:

                     (1)

                     Komisijas 2007. gada 23. marta Regula (EK) Nr. 318/2007, ar ko nosaka dzīvnieku veselības nosacījumus dažu putnu ievešanai Kopienā un attiecīgos karantīnas nosacījumus (3), ir vairākas reizes būtiski grozīta (4). Skaidrības un praktisku iemeslu dēļ minētā regula ir jākodificē.

                     (2)

                     Pēc ļoti patogēnās putnu gripas vīrusa Āzijas celma izraisīta slimības uzliesmojuma Dienvidaustrumāzijā 2004. gadā Komisija pieņēma vairākus lēmumus, ar ko aizliedza no skartajām trešām valstīm citu preču starpā ievest putnus, izņemot mājputnus.

                     (3)

                     Lai uzskaitītu draudus, ko rada nebrīvē esošu putnu ievešana, Komisija 2005. gada 13. aprīlī pieprasīja, lai Eiropas Pārtikas nekaitīguma iestāde (EPNI) sniegtu zinātnisku atzinumu par draudiem, ko rada savvaļā notvertu putnu un nebrīvē audzētu putnu ievešana no trešām valstīm.

                     (4)

                     Pēc minētā pieprasījuma EPNI Dzīvnieku veselības un labturības zinātnes ekspertu grupa savā 2006. gada 26. un 27. oktobra sanāksmē pieņēma zinātnisku atzinumu par draudiem dzīvnieku veselībai un labturībai, kas saistīti ar savvaļas putnu, izņemot mājputnus, ievešanu Savienībā. Minētais zinātniskais atzinums identificē iespējamos instrumentus un iespējamos risinājumus, ar ko var samazināt identificētos draudus dzīvnieku veselībai saistībā ar putnu, izņemot mājputnus, ievešanu.

                     (5)

                     Viens no EPNI zinātniskā atzinuma ieteikumiem attiecas uz kontroli, ko veic trešās valstīs, kuras uz Savienību eksportē putnus, izņemot mājputnus. Uzlabojumiem eksporta punktā visvairāk būtu jāsamazina iespēja, ka konstatēs inficētus putnus, ko paredzēts ievest Savienībā. Minētā apsvēruma dēļ šajā regulā jānosaka ievešanas nosacījumi, kas atļautu ievešanu tikai no trešām valstīm, kam ir atļauja ievest Savienībā tādus putnus.

                     (6)

                     Cits EPNI ieteikums attiecas uz savvaļā notverto putnu ievešanu. Zinātniskais atzinums norāda uz draudiem, ko izraisa putni, kas var inficēties laterālās izplatīšanās rezultātā no citiem inficētiem savvaļas putniem no inficētās vides, kā arī no inficētiem mājputniem. Ņemot vērā savvaļas gājputnu būtisko ietekmi uz putnu gripas izplatīšanos no Āzijas uz Eiropu 2005. un 2006. gadā, ir lietderīgi ierobežot putnu, izņemot mājputnus, ievešanu, atļaujot ievest tikai putnus, kas audzēti nebrīvē.

                     (7)

                     Reti ir iespējams droši atšķirt savvaļā notvertus putnus no nebrīvē audzētiem putniem. Abu veidu putniem iespējams piemērot tādas marķēšanas metodes, ka tos nav iespējams atšķirt. Tāpēc ir lietderīgi ierobežot putnu, izņemot mājputnus, ievešanu, atļaujot ievešanu tikai no audzēšanas uzņēmumiem, kurus ir apstiprinājusi eksportētājas trešās valsts kompetentā iestāde, un noteikt zināmus obligātos nosacījumus tāda apstiprinājuma saņemšanai.

                     (8)

                     Ievestie putni būtu jāpārved tieši uz dalībvalsts apstiprinātu karantīnas punktu vai centru, un tiem tur būtu jāpaliek, līdz pilnībā var izslēgt inficēšanos ar putnu gripas vai Ņūkāslas slimības vīrusu.

                     (9)

                     Ja apstiprinātā karantīnas punktā vai apstiprināta karantīnas centra vienībā rodas aizdomas par inficēšanos ar putnu gripu vai Ņūkāslas slimību, tad ir lietderīgi pagaidīt, līdz aizdomas tiek apstiprinātas, lai izslēgtu citus slimības simptomu cēloņus, iekams sāk putnu kaušanu un iznīcināšanu slimības skartajās telpās.

                     (10)

                     Padomes 2005. gada 20. decembra Direktīvu 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (5), pieņēma, lai ņemtu vērā gūto pieredzi putnu gripas kontrolē. Pamatojoties uz minēto direktīvu, tika pieņemts Komisijas 2006. gada 4. augusta Lēmums 2006/437/EK, ar ko apstiprina Padomes Direktīvā 2005/94/EK paredzēto putnu gripas diagnostikas rokasgrāmatu (6) (diagnostikas rokasgrāmata), Savienības līmenī nosakot diagnostikas procedūras, paraugu ņemšanas metodes un kritērijus laboratorijas testu rezultātu novērtēšanai, lai apstiprinātu putnu gripas uzliesmojumu. Attiecībā uz putnu gripas testēšanas režīmiem apstiprinātos karantīnas punktos un centros būtu jāņem vērā minētais lēmums.

                     (11)

                     Ir lietderīgi noteikt turpmākas ievešanas procedūras saistībā ar pārvešanu no Savienības robežkontroles punkta uz apstiprinātajiem karantīnas punktiem vai centriem, lai nodrošinātu, ka ievestos putnus uz noteikto apstiprināto karantīnas punktu vai centru atved saprātīgā laika periodā.

                     (12)

                     Apstiprinātajiem karantīnas punktiem un centriem, kuru sarakstu publicē dalībvalstis, būtu jāatbilst noteiktiem minimālajiem nosacījumiem.

                     (13)

                     Dažu putnu ievešanu regulē citi Savienības tiesību akti. Tāpēc tie jāizslēdz no šīs regulas darbības jomas.

                     (14)

                     Ņemot vērā draudus dzīvnieku veselībai, ko rada pasta baloži, kurus ieved Savienībā, lai palaistu brīvībā un tie atkal atgrieztos izcelsmes punktā, šie putni jāizslēdz no šīs regulas darbības jomas.

                     (15)

                     Turklāt dažās trešās valstīs ir paredzēti dzīvnieku veselības nosacījumi, kas ir līdzvērtīgi Savienības tiesību aktos noteiktajiem. Tāpēc putnu ievešana no minētajām valstīm jāizslēdz no šīs regulas darbības jomas.

                     (16)

                     Jāapsver arī dažas atkāpes attiecībā uz tiem putniem, kam apstiprinātā karantīnas punktā vai centrā konstatēta inficēšanās ar viegli patogēno putnu gripu un Ņūkāslas slimību gadījumos, kad slimība neapdraud Savienības dzīvnieku veselības statusu.

                     (17)

                     Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,

               IR PIEŅĒMUSI ŠO REGULU.

            1. pants
            Priekšmets
            Šajā regulā ir noteikti dzīvnieku veselības nosacījumi dažu putnu ievešanai Savienībā no trešām valstīm un to daļām, kas minētas I pielikumā, un karantīnas nosacījumi šādai ievešanai.

            2. pants
            Darbības joma
            Šī regula attiecas uz putnu sugu dzīvniekiem.
            Tomēr tā neattiecas uz:

                        a)

                        mājputniem;

                        b)

                        putniem, kas ievesti saglabāšanas programmām, ko apstiprinājusi galamērķa dalībvalsts kompetentā iestāde;

                        c)

                        mājdzīvniekiem, kas minēti Direktīvas 92/65/EEK 1. panta trešajā daļā un pavada savus saimniekus;

                        d)

                        putniem, kas paredzēti zooloģiskajiem dārziem, cirkiem, izklaides parkiem vai eksperimentiem;

                        e)

                        putniem, kas paredzēti iestādēm, institūtiem vai centriem, kas apstiprināti atbilstīgi Direktīvas 92/65/EEK 13. pantam;

                        f)

                        pasta baložiem, kas ievesti Savienības teritorijā no trešās kaimiņvalsts, kur tie parasti dzīvo, un tad tūlīt palaisti brīvībā, sagaidot, ka tie lidos atpakaļ uz minēto trešo valsti;

                        g)

                        putniem, kas ievesti no Andoras, Lihtenšteinas, Monako, Norvēģijas, Sanmarīno, Šveices un Vatikāna.

            3. pants
            Definīcijas
            Šajā regulā piemēro Direktīvā 2005/94/EK noteiktās definīcijas, izņemot minētās direktīvas 2. panta 4. punktā iekļauto mājputnu definīciju. Šajā regulā “mājputni” ir vistas, tītari, pērļvistiņas, pīles, zosis, paipalas, baloži, fazāni, irbes un skrējējputni (Ratitae), ko audzē vai tur nebrīvē pavairošanai, pārtikā lietojamas gaļas vai olu ražošanai vai medījamo putnu resursu atjaunošanai.
            Piemēro arī šādas definīcijas:

                        a)

                        “putni” ir putnu sugu dzīvnieki, kas nav minēti 2. panta otrajā daļā;

                        b)

                        “apstiprināts audzēšanas uzņēmums” ir:

                                    i)

                                    uzņēmums, ko izmanto tikai putnu audzēšanai; un

                                    ii)

                                    ko eksportētājas trešās valsts kompetentā iestāde ir pārbaudījusi un apstiprinājusi tā atbilstību nosacījumiem, kas paredzēti 4. pantā un II pielikumā;

                        c)

                        “nebrīvē audzēti putni” ir putni, kas nav notverti savvaļā, bet ir dzimuši un audzēti nebrīvē no vecākiem, kas sapārojās vai saņēma nebrīvē citā veidā nodotas gametas;

                        d)

                        “bez šuves noslēgts gredzens” ir gredzens vai lente nepārtrauktā aplī bez pārrāvuma vai savienojuma, kas nav nekādā veidā labots un ir tik liels, lai to, uzliktu putna dzīves pirmajās dienās, nevarētu noņemt, kad putna kāja ir pilnīgi izaugusi, un kas ir rūpnieciski ražots šim mērķim;

                        e)

                        “apstiprināts karantīnas punkts” ir telpas, kas nav karantīnas centri un:

                                    i)

                                    kurās veic ievesto putnu karantīnu;

                                    ii)

                                    ko kompetentā iestāde ir pārbaudījusi un apstiprinājusi tā atbilstību obligātajam nosacījumu minimumam, kas noteikts 6. pantā un IV pielikumā;

                        f)

                        “apstiprināts karantīnas centrs” ir telpas:

                                    i)

                                    kurās veic ievesto putnu karantīnu;

                                    ii)

                                    ko veido vairākas vienības, kas funkcionāli un fiziski nošķirtas cita no citas un kur katrā vienībā atrodas tikai viena sūtījuma putni ar vienādu veselības statusu, un kas tādējādi ir vienota epidemioloģiska vienība;

                                    iii)

                                    ko kompetentā iestāde ir pārbaudījusi un apstiprinājusi uz atbilstību obligātajam nosacījumu minimumam, kas paredzēts 6. pantā un IV pielikumā;

                        g)

                        “kontrolputni” ir mājputni, kuri jāizmanto kā diagnostikas līdzeklis karantīnas laikā;

                        h)

                        “diagnostikas rokasgrāmata” ir putnu gripas diagnostikas rokasgrāmata, kā noteikts Lēmuma 2006/437/EK pielikumā.

            4. pants
            Apstiprināti audzēšanas uzņēmumi
            Apstiprināti audzēšanas uzņēmumi atbilst šādiem nosacījumiem:

                        a)

                        audzēšanas uzņēmumam jābūt kompetentās iestādes apstiprinātam atbilstīgi nosacījumiem, kas izklāstīti II pielikumā, un ar piešķirtu apstiprinājuma numuru;

                        b)

                        minētajai iestādei šis apstiprinājuma numurs jāpaziņo Komisijai;

                        c)

                        audzēšanas uzņēmuma nosaukumam un apstiprinājuma numuram jābūt Komisijas sastādītajā audzēšanas uzņēmumu sarakstā;

                        d)

                        kompetentajai iestādei tūlīt jāatsauc vai jāaptur apstiprinājums audzēšanas uzņēmumam, kas vairs neatbilst II pielikumā izklāstītajiem nosacījumiem, un tūlīt jāinformē par to Komisija.

            5. pants
            Ievešanas nosacījumi
            Putnu ievešana ir atļauta tikai tad, ja putni atbilst šādiem nosacījumiem:

                        a)

                        putni ir nebrīvē audzēti;

                        b)

                        putnu izcelsmei jābūt I pielikumā minētās trešās valstīs vai to daļās;

                        c)

                        putni ir no apstiprinātiem audzēšanas uzņēmumiem, kuri atbilst 4. pantā minētajiem nosacījumiem;

                        d)

                        no 7 līdz 14 dienām pirms nosūtīšanas putniem tika veikti laboratorijas vīrusu noteikšanas testi, un tie uzrādīja negatīvu rezultātu uz jebkuru putnu gripas un Ņūkāslas slimības vīrusu;

                        e)

                        putni nav vakcinēti pret putnu gripu;

                        f)

                        putnu sūtījumam ir pievienots dzīvnieku veselības sertifikāts saskaņā ar III pielikumā esošo paraugu (“dzīvnieku veselības sertifikāts”);

                        g)

                        putnus identificē ar individuālu identifikācijas numuru, izmantojot unikāli marķētu bez šuves noslēgtu gredzenu vai mikroshēmu atbilstīgi Komisijas Regulas (EK) Nr. 865/2006 (7) 66. panta 2. punktam;

                        h)

                        šā panta g) punktā paredzētajā gredzenu vai mikroshēmu individuālajā identifikācijas numurā jābūt vismaz sekojošajam:

                                    —

                                    tās eksportētājas trešās valsts ISO kodam, kura veic identifikāciju,

                                    —

                                    vienreizējam sērijas numuram;

                        i)

                        individuālais identifikācijas numurs, kas noteikts g) punktā, jānorāda dzīvnieka veselības sertifikātā;

                        j)

                        putnus pārvadā jaunos konteineros, kam ārpusē ir norādīts individuālais identifikācijas numurs, kam jāatbilst dzīvnieku veselības sertifikātā norādītajam identifikācijas numuram.

            6. pants
            Apstiprināti karantīnas punkti un centri
            Apstiprināti karantīnas punkti un centri atbilst obligātajam nosacījumu minimumam, kas noteikts IV pielikumā.
            Visas dalībvalstis izveido un regulāri atjaunina apstiprināto karantīnas punktu un centru un to apstiprinājuma numuru sarakstu un dara šo sarakstu pieejamu Komisijai, pārējām dalībvalstīm un sabiedrībai.

            7. pants
            Putnu tieša pārvešana uz apstiprinātiem karantīnas punktiem vai centriem
            Putnus pārved tieši no robežkontroles punkta uz apstiprinātu karantīnas punktu vai centru redeļu kastēs vai būros.
            Kopējais brauciena laiks no minētā robežkontroles punkta uz minēto karantīnas punktu vai centru parasti nedrīkst pārsniegt deviņas stundas.
            Ja šādam braucienam izmanto transportlīdzekļus, tad kompetentām iestādēm tie jāaizplombē ar plombu, kas droša pret viltojumiem.

            8. pants
            Apliecinājums
            Ievedēji vai viņu aģenti iesniedz rakstisku apliecinājumu, kas ir sagatavots ievešanas dalībvalsts oficiālā valodā un ko ir parakstījusi par karantīnas punktu vai centru atbildīgā persona, par to, ka putni tiks pieņemti karantīnai.
            Apliecinājumā:

                        a)

                        ir skaidri norādīts karantīnas punkta vai centra nosaukums, adrese un apstiprinājuma numurs;

                        b)

                        to nosūta robežkontroles punktam pa e-pastu vai faksu pirms sūtījuma ierašanās šajā robežkontroles punktā, vai arī ievedējs vai viņa aģents to uzrāda, pirms putnus izlaiž no robežkontroles punkta.

            9. pants
            Putnu tranzīts Savienībā
            Ja putnus ieved Savienībā caur dalībvalsti, kas nav galamērķa dalībvalsts, tad veic visus pasākumus, lai nodrošinātu, ka sūtījums sasniedz paredzēto galamērķa dalībvalsti.

            10. pants
            Putnu pārvadāšanas uzraudzība

               1.   Ja Savienības tiesību aktos ir paredzēts uzraudzīt putnus no robežkontroles punkta līdz apstiprinātajam karantīnas punktam vai centram galamērķī, tad apmainās ar šādu informāciju:

                           a)

                           valsts pilnvarotais veterinārārsts, kas atbild par robežkontroles punktu, ar Traces tīkla starpniecību paziņo par putnu izcelsmes vietu un galamērķi kompetentajai iestādei, kura atbild par apstiprināto karantīnas punktu vai centru sūtījuma galamērķī;

                           b)

                           persona, kas atbild par apstiprināto galamērķa karantīnas punktu vai centru, pa e-pastu vai faksu vienas darbdienas laikā pēc sūtījuma ierašanās karantīnas punktā vai centrā paziņo par sūtījuma ierašanos galamērķī valsts pilnvarotajam veterinārārstam, kurš atbild par apstiprināto karantīnas punktu vai centru galamērķī;

                           c)

                           valsts pilnvarotais veterinārārsts, kas atbild par apstiprināto karantīnas punktu vai centru sūtījuma galamērķī, ar Traces tīkla starpniecību trīs darbdienu laikā pēc sūtījuma ierašanās karantīnas punktā vai centrā paziņo par sūtījuma ierašanos galamērķī valsts pilnvarotajam veterinārārstam, kurš atbild par robežkontroles punktu, kas paziņoja viņam par sūtījuma nosūtīšanu.

               2.   Ja par robežkontroles punktu atbildīgajai kompetentajai iestādei tiek iesniegts apstiprinājums, ka putni, par kuriem paziņots, ka tos plānots nogādāt apstiprinātā karantīnas punktā vai centrā, nav atvesti līdz galamērķim trīs darbdienu laikā pēc sūtījuma plānotās ierašanās dienas karantīnas punktā vai centrā, tad kompetentā iestāde veic atbilstīgus pasākumus attiecībā pret personu, kas atbild par sūtījumu.

            11. pants
            Karantīnas noteikumi

               1.   Putni jātur karantīnā apstiprinātā karantīnas punktā vai centrā (“karantīna”) vismaz 30 dienas.

               2.   Vismaz katra sūtījuma karantīnas sākumā un beigās valsts pilnvarotais veterinārārsts pārbauda karantīnas nosacījumus, jo īpaši veicot mirstības uzskaites pārbaudi un putnu klīnisku pārbaudi apstiprinātajā karantīnas punktā vai katrā apstiprinātā karantīnas centra vienībā.
               Tomēr valsts pilnvarotais veterinārārsts veic pārbaudes biežāk, ja to prasa slimības stāvoklis.

            12. pants
            Pārbaude, paraugu ņemšana un testēšana, kas jāveic sūtījumam karantīnas laikā

               1.   Pārbaudes, paraugu ņemšanas un testēšanas procedūras attiecībā uz putnu gripu un Ņūkāslas slimību, kā noteikts V pielikumā, veic pēc putnu ievešanas karantīnā.

               2.   Ja izmanto kontrolputnus, tad izmanto vismaz 10 kontrolputnus apstiprinātajā karantīnas punktā vai katrā apstiprinātā karantīnas centra vienībā.

               3.   Kontrolputni, ko izmanto pārbaudes, paraugu ņemšanas un testēšanas procedūrām, ir:

                           a)

                           vismaz trīs nedēļas veci un minētajiem nolūkiem izmantoti tikai vienreiz;

                           b)

                           apgredzenoti identifikācijas nolūkos vai identificēti ar citu nenoņemamu identifikāciju;

                           c)

                           nevakcinēti un seronegatīvi uz putnu gripu un Ņūkāslas slimību 14 dienas pirms karantīnas sākuma dienas;

                           d)

                           ievietoti apstiprinātā karantīnas punktā vai apstiprinātā karantīnas centra vienībā pirms putnu atvešanas uz kopējo gaisa telpu un pēc iespējas tuvāk putniem, lai tiktu nodrošināta cieša saskare starp kontrolputniem un karantīnā esošo putnu ekskrementiem.

            13. pants
            Rīcība gadījumā, ja ir aizdomas par slimību apstiprinātā karantīnas punktā vai centrā

               1.   Ja karantīnas laikā apstiprinātā karantīnas punktā rodas aizdomas, ka viens vai vairāki putni un/vai kontrolputni ir inficēti ar putnu gripu vai Ņūkāslas slimību, tad veic šādus pasākumus:

                           a)

                           kompetentā iestāde veic apstiprinātā karantīnas punkta oficiālu uzraudzību;

                           b)

                           no minētajiem putniem un kontrolputniem ņem paraugus virusoloģiskajai pārbaudei, kā noteikts V pielikuma 2. punktā, un attiecīgi analizē;

                           c)

                           nevienu putnu neizved no attiecīgā apstiprinātā karantīnas punkta, kamēr nav apstiprināts, ka aizdomas bijušas nepamatotas.

               2.   Ja apstiprinās aizdomas par inficēšanos ar putnu gripu vai Ņūkāslas slimību attiecīgajā apstiprinātajā karantīnas punktā, kā minēts 1. punktā, tad veic šādus pasākumus:

                           a)

                           visus putnus un kontrolputnus apstiprinātajā karantīnas punktā nokauj un iznīcina;

                           b)

                           apstiprināto karantīnas punktu iztīra un dezinficē;

                           c)

                           apstiprinātajā karantīnas punktā putnus neieved 21 dienu pēc galīgās tīrīšanas un dezinfekcijas.

               3.   Ja apstiprinātā karantīnas centrā karantīnas laikā rodas aizdomas, ka viens vai vairāki putni un/vai kontrolputni karantīnas centra vienībā ir inficēti ar putnu gripu vai Ņūkāslas slimību, tad veic šādus pasākumus:

                           a)

                           kompetentā iestāde veic apstiprinātā karantīnas centra oficiālu uzraudzību;

                           b)

                           no minētajiem putniem un kontrolputniem ņem paraugus virusoloģiskajai pārbaudei, kā noteikts V pielikuma 2. punktā, un attiecīgi analizē;

                           c)

                           nevienu putnu neizved no attiecīgā apstiprinātā karantīnas centra, kamēr nav apstiprināts, ka aizdomas bijušas nepamatotas.

               4.   Ja apstiprinās aizdomas par inficēšanos ar putnu gripu vai Ņūkāslas slimību apstiprinātā karantīnas centra attiecīgajā vienībā, kā minēts 3. punktā, tad veic šādus pasākumus:

                           a)

                           visus putnus un/vai kontrolputnus apstiprinātā karantīnas centra attiecīgajā vienībā nokauj un iznīcina;

                           b)

                           attiecīgo vienību iztīra un dezinficē;

                           c)

                           paņem šādus paraugus:

                                       i)

                                       ja izmanto kontrolputnus, tad ne agrāk kā 21 dienu pēc attiecīgās vienības galīgās tīrīšanas un dezinfekcijas no kontrolputniem citās karantīnas vienībās jāpaņem paraugi seroloģiskajai pārbaudei, kā noteikts V pielikumā; vai

                                       ii)

                                       ja neizmanto kontrolputnus, tad no 7 līdz 15 dienām pēc galīgās tīrīšanas un dezinfekcijas no putniem citās karantīnas vienībās jāpaņem paraugi virusoloģiskajai pārbaudei, kā noteikts V pielikuma 2. punktā;

                           d)

                           nevienu putnu neizved no apstiprinātā karantīnas centra, kamēr nav apstiprināts, ka c) apakšpunktā paredzēto paraugu ņemšanas rezultāti ir negatīvi.

               5.   Dalībvalstis informē Komisiju par pasākumiem, kas veikti saskaņā ar šo pantu.

            14. pants
            Atkāpes attiecībā uz gadījumiem, kad apstiprinātā karantīnas punktā vai centrā tiek konstatēta viegli patogēnā putnu gripa vai Ņūkāslas slimība

               1.   Ja karantīnas laikā konstatē, ka viens vai vairāki putni un/vai kontrolputni ir inficēti ar viegli patogēno putnu gripu vai Ņūkāslas slimību, tad kompetentās iestādes, pamatojoties uz riska novērtējumu, var piešķirt atkāpes no pasākumiem, kas paredzēti 13. panta 2. punkta a) apakšpunktā un 4. punkta a) apakšpunktā, ja tādi pasākumi neapdraud slimību kontroli (“atkāpe”).
               Dalībvalstis nekavējoties informē Komisiju par jebkuru šādu atkāpi.

               2.   Ja valsts pilnvarots veterinārārsts pārbauda apstiprinātu karantīnas punktu vai centru, kam piešķirta atkāpe, un konstatē, ka viens vai vairāki putni un/vai kontrolputni ir inficēti ar viegli patogēno putnu gripu vai Ņūkāslas slimību, tad veic 3. līdz 7. punktā noteiktos pasākumus.
               Dalībvalstis nekavējoties informē Komisiju par jebkuru šādu pasākumu.

               3.   Viegli patogēnās putnu gripas konstatācijas gadījumā diagnostikas rokasgrāmatā paredzēto standarta paraugu vietā laboratorijas testēšanai ņem šādus paraugus 21 dienu kopš pēdējā konstatētā viegli patogēnās putnu gripas gadījuma apstiprinātajā karantīnas punktā vai no katras vienības apstiprinātajā karantīnas centrā un ar 21 dienas intervālu:

                           a)

                           paraugi no jebkuriem beigtiem kontrolputniem vai citiem putniem, kas ir klāt paraugu ņemšanas laikā;

                           b)

                           trahejas/orofaringālie un kloākas nokasījumi no vismaz 60 putniem vai no visiem putniem, ja apstiprinātajā karantīnas punktā vai attiecīgajā apstiprinātā karantīnas centra vienībā ir mazāk nekā 60 putnu; vai, ja putni ir mazi, eksotiski un nav pieraduši doties cilvēkiem rokās, vai ja to turēšana rokās būtu cilvēkiem bīstama, tad jāsavāc svaigu fēču paraugi; tādu paraugu ņemšana un laboratorijas testēšana jāturpina, līdz tiek saņemti divi secīgi negatīvi laboratorijas rezultāti, kam jānotiek ar vismaz 21 dienas intervālu.

                     Tomēr kompetentā iestāde var piešķirt atkāpes no šajā punktā paredzētā parauga lieluma, pamatojoties uz riska novērtējuma rezultātu.

               4.   Ņūkāslas slimības konstatācijas gadījumā kompetentā iestāde var piešķirt atkāpi tikai tad, ja 30 dienās pēc nāves vai klīniskas atveseļošanās kopš pēdējā minētās slimības gadījuma ir veikta paraugu ņemšana saskaņā ar V pielikuma 1. un 2. punktu, neņemot vērā atsauci uz precizēto laika posmu, un tai ir negatīvi rezultāti.

               5.   Putnus neatbrīvo no karantīnas vismaz tik ilgi, kamēr nav pagājis 3. punktā paredzētais laboratorijas testēšanas periods.

               6.   Apstiprināto karantīnas punktu vai apstiprinātā karantīnas centra vienību pēc iztukšošanas iztīra un dezinficē. Jebkuru iespējami inficēto vielu vai atkritumus, kā arī visus atkritumus, kas uzkrājušies 3. punktā noteiktajā laboratorijas testēšanas periodā, aizvāc tā, lai nodrošinātu, ka patogēns netiek izplatīts, un iznīcina tādā veidā, kas garantē, ka tiek iznīcināts klāt esošais viegli patogēnās putnu gripas vai Ņūkāslas slimības vīruss.

               7.   Populācijas atjaunošana apstiprinātajā karantīnas punktā vai centrā nenotiek 21 dienu pēc dienas, kad ir pabeigta galīgā tīrīšana un dezinfekcija, kā paredzēts 6. punktā.

            15. pants
            Rīcība gadījumā, ja ir aizdomas par hlamidiozi
            Ja karantīnas laikā apstiprinātā karantīnas punktā vai centrā rodas aizdomas, ka papagaiļveidīgie ir inficējušies ar Chlamydophila psittaci, vai tiek apstiprināta tāda infekcija, tad visus sūtījuma putnus ārstē ar kompetentās iestādes apstiprinātu metodi un karantīnu pagarina vismaz par diviem mēnešiem pēc pēdējā reģistrētā gadījuma.

            16. pants
            Atbrīvošana no karantīnas
            Putnus atbrīvo no karantīnas apstiprinātos karantīnas punktos vai centros tikai ar valsts pilnvarota veterinārārsta rakstisku atļauju.

            17. pants
            Prasība par paziņošanu un ziņojumu sniegšanu

               1.   Dalībvalstis 24 stundu laikā paziņo Komisijai par jebkuru putnu gripas vai Ņūkāslas slimības gadījumu, kas konstatēts apstiprinātā karantīnas punktā vai centrā.

               2.   Dalībvalstis ik gadu paziņo Komisijai šādu informāciju:

                           a)

                           putnu skaits, kas ievests caur apstiprinātiem karantīnas punktiem un centriem, norādot to sadalījumu pa sugām un apstiprinātajiem izcelsmes audzēšanas uzņēmumiem;

                           b)

                           informācija par ievesto putnu mirstības koeficientu laikā no dzīvnieku veselības sertifikācijas procedūras izcelsmes valstī līdz karantīnas perioda beigām;

                           c)

                           šādu slimību konstatācijas gadījumu skaits apstiprinātajos karantīnas punktos vai centros: putnu gripa, Ņūkāslas slimība un Chlamydophila psittaci.

            18. pants
            Izmaksas saistībā ar karantīnu
            Ievedējs apmaksā visus karantīnas izdevumus, kas rodas, piemērojot šo regulu.

            19. pants
            Atcelšana
            Regulu (EK) Nr. 318/2007 atceļ.
            Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas VII pielikumā.

            20. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2013. gada 7. janvārī

                  Komisijas vārdā –

                  priekšsēdētājs

               José Manuel BARROSO

            (1)  OV L 268, 24.9.1991., 56. lpp.

            (2)  OV L 268, 14.9.1992., 54. lpp.

            (3)  OV L 84, 24.3.2007., 7. lpp.

            (4)  Skatīt VI pielikumu.

            (5)  OV L 10, 14.1.2006., 16. lpp.

            (6)  OV L 237, 31.8.2006., 1. lpp.

            (7)  OV L 166, 19.6.2006., 1. lpp.

            I PIELIKUMS

               To trešo valstu saraksts, no kurām atļauts ievest nebrīvē audzētus putnus

                        1.

                        Trešās valstis vai to daļas, kas uzskaitītas Komisijas Regulas (EK) Nr. 798/2008 (1) I pielikuma I daļas tabulā 1. un 3. slejā, ja minētās tabulas 4. slejā ir paredzēts veterinārā sertifikāta paraugs vaislas vai produktīvajiem mājputniem, kas nav skrējējputni (BPP).

                        2.

                        Argentīna.

                        3.

                        Filipīnas: National Capital Region.

               (1)  OV L 226, 23.8.2008., 1. lpp.

            II PIELIKUMS

               Nosacījumi, kas reglamentē audzēšanas uzņēmumu apstiprinājumu trešā izcelsmes valstī, kā paredzēts 4. pantā

            1.   NODAĻA

               Audzēšanas uzņēmumu apstiprinājums

            Lai audzēšanas uzņēmumam piešķirtu 4. pantā paredzēto apstiprinājumu, tas atbilst šajā nodaļā izklāstītajiem nosacījumiem.

                        1.

                        Audzēšanas uzņēmumam jābūt skaidri nodalītam un nošķirtam no apkārtnes, vai arī dzīvniekiem jābūt norobežotiem un tā izvietotiem, lai neradītu veselības draudus dzīvnieku saimniecībām, kuru veselības statuss var tikt apdraudēts.

                        2.

                        Tam jābūt pienācīgiem līdzekļiem dzīvnieku noķeršanai, norobežošanai un izolēšanai un jābūt pieejamiem piemērotiem apstiprinātiem karantīnas punktiem un apstiprinātām procedūrām attiecībā uz dzīvniekiem, kurus atved no neapstiprinātiem uzņēmumiem.

                        3.

                        Personai, kas atbild par audzēšanas uzņēmumu, jābūt ar atbilstīgu pieredzi putnu audzēšanā.

                        4.

                        Audzēšanas uzņēmumam jābūt brīvam no putnu gripas, Ņūkāslas slimības un Chlamydophila psittaci vīrusa; lai to varētu pasludināt par brīvu no minētajām slimībām, kompetentā iestāde novērtē dzīvnieku veselības statusa uzskaiti par vismaz trīs gadiem pirms dienas, kad uzņēmums pieteicies uz apstiprinājumu, un tur esošajiem dzīvniekiem veikto klīnisko un laboratorijas testu rezultātus. Tomēr jaunus audzēšanas uzņēmumus apstiprina, tikai pamatojoties uz to klīnisko un laboratorijas testu rezultātiem, kas dzīvniekiem veikti šādos uzņēmumos.

                        5.

                        Tam pastāvīgi jāatjaunina uzskaite, norādot:

                                    a)

                                    uzņēmumā esošu katras sugas dzīvnieku skaitu un identitāti (vecumu, dzimumu, sugu un individuālo identifikācijas numuru, ja tas iespējams);

                                    b)

                                    to dzīvnieku skaitu un identitāti (vecumu, dzimumu, sugu un individuālo identifikācijas numuru, ja tas iespējams), kurus ieved audzēšanas uzņēmumā vai izved no tā, kā arī informāciju par to izcelsmi vai galamērķi, par transportu no audzēšanas uzņēmuma vai uz to, un dzīvnieku veselības statusu;

                                    c)

                                    asins analīžu vai jebkuru citu diagnostikas procedūru rezultātus;

                                    d)

                                    slimību gadījumus un vajadzības gadījumā attiecīgi nozīmēto ārstēšanu;

                                    e)

                                    to dzīvnieku, tostarp nedzīvi dzimušo dzīvnieku, pēcnāves pārbaužu rezultātus kas nobeigušies audzēšanas uzņēmumā;

                                    f)

                                    novērojumus, kas izdarīti jebkurā izolācijas vai karantīnas periodā.

                        6.

                        Audzēšanas uzņēmumam vai nu jānoslēdz vienošanās ar kompetentu laboratoriju pēcnāves pārbaužu veikšanai, vai jābūt vienai vai vairākām atbilstīgām telpām, kur kompetenta persona var veikt tādas pārbaudes apstiprināta veterinārārsta uzraudzībā.

                        7.

                        Audzēšanas uzņēmumam vai nu jānoslēdz atbilstīga vienošanās, vai jābūt struktūrām uz vietas, lai pienācīgi likvidētu to dzīvnieku ķermeņus, kuri nobeigušies no slimības vai kuriem veikta eitanāzija.

                        8.

                        Audzēšanas uzņēmumam ar līgumu vai juridisku instrumentu jānodrošina tāda veterinārārsta pakalpojumi, kura kvalifikāciju ir apstiprinājusi eksportētājas trešās valsts kompetentā iestāde un kas darbojas tās uzraudzībā, kurš:

                                    a)

                                    nodrošina, lai kompetentā iestāde apstiprinātu un audzēšanas uzņēmumā piemērotu atbilstīgus slimības uzraudzības un kontroles pasākumus attiecībā uz slimības stāvokli attiecīgajā valstī. Tādos pasākumos ietilpst:

                                                i)

                                                ikgadējs slimības uzraudzības plāns, tostarp atbilstīga dzīvnieku zoonozes kontrole;

                                                ii)

                                                klīniskās, laboratorijas un pēcnāves pārbaudes tiem dzīvniekiem, par kuriem ir aizdomas, ka tos skārušas transmisīvās slimības;

                                                iii)

                                                uzņēmīgo dzīvnieku atbilstīga vakcinācija pret infekcijas slimībām atbilstīgi Pasaules Dzīvnieku veselības organizācijas (OIE) Sauszemes dzīvnieku slimību diagnostikas un vakcīnu rokasgrāmatai;

                                    b)

                                    nodrošina, lai trešās valsts kompetentajai iestādei nekavējoties tiktu paziņots par jebkuru aizdomīgu nobeigšanos vai jebkuriem citiem simptomiem, kas liecina, ka dzīvnieki ir saslimuši ar putnu gripu, Ņūkāslas slimību vai Chlamydophila psittaci;

                                    c)

                                    nodrošina, lai audzēšanas uzņēmumā ievestos dzīvniekus pienācīgi izolētu saskaņā ar šīs regulas prasībām un kompetentās iestādes instrukcijām, ja tādas ir izdotas;

                                    d)

                                    atbild par to dzīvnieku veselības nosacījumu ievērošanu ikdienā, kas ietverti šajā regulā un Savienības tiesību aktos par dzīvnieku labturību pārvadāšanas laikā.

                        9.

                        Ja audzēšanas uzņēmumos audzē dzīvniekus, kas paredzēti eksperimentu veikšanai laboratorijās, tad tādu dzīvnieku vispārējai aprūpei un izmitināšanai jānotiek saskaņā ar prasībām, kas ietvertas Eiropas Parlamenta un Padomes Direktīvas 2010/63/ES (1) 33. pantā.

                  2.   NODAĻA

               Audzēšanas uzņēmumu apstiprinājuma saglabāšana

            Audzēšanas uzņēmums paliek apstiprināts tik ilgi, kamēr tas atbilst šajā nodaļā izklāstītajiem nosacījumiem.

                        1.

                        Tā telpas atrodas kompetentās iestādes nozīmēta valsts pilnvarota veterinārārsta kontrolē, kurš:

                                    a)

                                    nodrošina, lai tiktu ievēroti šajā regulā noteiktie nosacījumi;

                                    b)

                                    vismaz reizi gadā apmeklē audzēšanas uzņēmuma telpas;

                                    c)

                                    revidē apstiprinātā veterinārārsta darbību un ikgadēja slimību uzraudzības plāna izpildi;

                                    d)

                                    apliecina, ka dzīvnieku klīnisko, pēcnāves un laboratorijas testu rezultāti neuzrāda putnu gripu, Ņūkāslas slimību vai Chlamydophila psittaci.

                        2.

                        Audzēšanas uzņēmumā ieved tikai dzīvniekus no cita apstiprināta audzēšanas uzņēmuma saskaņā ar šajā regulā noteiktajiem nosacījumiem.

                        3.

                        Audzēšanas uzņēmums glabā 1. nodaļas 5. punktā minēto uzskaiti vismaz 10 gadus pēc apstiprināšanas dienas.

                  3.   NODAĻA

               Tādu putnu karantīna, kas ievesti no citiem avotiem, nevis apstiprinātiem audzēšanas uzņēmumiem

            Atkāpjoties no 2. nodaļas 2. punkta, putnus, ko ieved no citiem avotiem, nevis apstiprinātiem audzēšanas uzņēmumiem, var ievest audzēšanas uzņēmumā pēc tam, kad kompetentā iestāde ir apstiprinājusi šādu ievešanu, ja minētie dzīvnieki pirms to pievienošanas pārējiem dzīvniekiem ir izgājuši karantīnu saskaņā ar kompetentās iestādes izdotajām instrukcijām. Karantīnas periodam jābūt vismaz 30 dienas.
            4.   NODAĻA

               Audzēšanas uzņēmumu apstiprinājuma apturēšana, atsaukšana vai atkārtota piešķiršana

            Procedūras audzēšanas uzņēmumu apstiprinājuma daļējai vai pilnīgai apturēšanai, atsaukšanai vai atkārtotai piešķiršanai atbilst šajā nodaļā izklāstītajiem nosacījumiem.

                        1.

                        Ja kompetentā iestāde konstatē, ka audzēšanas uzņēmums vairs neatbilst 1. un 2. nodaļā noteiktajiem nosacījumiem, vai ir notikušas pārmaiņas izmantošanā tā, ka uzņēmumu vairs neizmanto tikai putnu audzēšanai, tad tā aptur vai atsauc tāda uzņēmuma apstiprinājumu.

                        2.

                        Ja kompetentā iestāde ir saņēmusi paziņojumu par aizdomām par putnu gripu, Ņūkāslas slimību vai Chlamydophila psittaci, tad tā aptur audzēšanas uzņēmuma apstiprinājumu, kamēr aizdomas nav oficiāli atceltas. Tā nodrošina vajadzīgo pasākumu veikšanu, lai apstiprinātu vai izslēgtu aizdomas un novērstu jebkādu slimības izplatīšanos, ievērojot Savienības tiesību aktus, kas reglamentē pret konkrēto slimību veicamos pasākumus, un Savienības tiesību aktus par dzīvnieku tirdzniecību.

                        3.

                        Ja aizdomas par slimību tiek apstiprinātas, tad kompetentā iestāde var atkal apstiprināt audzēšanas uzņēmumu saskaņā ar 1. nodaļu tikai pēc šādu darbību veikšanas:

                                    a)

                                    slimības un infekcijas avota apkarošana audzēšanas uzņēmumā;

                                    b)

                                    audzēšanas uzņēmuma pienācīga iztīrīšana un dezinfekcija;

                                    c)

                                    1. nodaļā noteikto nosacījumu izpilde, izņemot 4. punktu.

                        4.

                        Kompetentā iestāde nekavējoties informē Komisiju par jebkura audzēšanas uzņēmuma apstiprinājuma apturēšanu, atsaukšanu vai atkārtotu piešķiršanu.

               (1)  OV L 276, 20.10.2010., 33. lpp.

            III PIELIKUMS

               Dzīvnieku veselības sertifikāts, kā minēts 5. panta f) punktā, noteiktu putnu ievešanai, izņemot mājputnus, un kas paredzēti nosūtīšanai uz Savienību

            Teksts attēlu

               I daļa. Ziņas par nosūtīto sūtījumu
               VALSTS
               Veterinārā apliecība Eiropas Savienībai
               I.1. Nosūtītājs
               Nosaukums
               Adrese
               Tālr. nr.
               I.2. Sertifikāta references numurs
               I.2.a.
               I.3. Centrālā kompetentā iestāde
               I.4. Lokālā kompetentā iestāde
               I.5. Saņēmējs
               Nosaukums
               Adrese
               Pasta indekss
               Tālr. nr.
               I.6.
               I.7. Izcelsmes valsts
               ISO kods
               I.8. Izcelsmes reģions
               Kods
               I.9. Saņēmējvalsts
               ISO kods
               I.10.
               I.11. Izcelsmes vieta
               Novietne
               Nosaukums
               Apstiprināšanas numurs
               Adrese
               I.12. Saņemšanas vieta
               Nosaukums
               Izbraukšanas laiks
               Adrese
               I.13. Iekraušanas vieta
               Adrese
               Apstiprināšanas numurs
               I.14. Izbraukšanas datums
               Izbraukšanas laiks
               I.15. Transporta veids
               Lidmašīna
               Kuģis
               Vilciena vagons
               Automašīna
               Citi
               Identifikācija:
               Dokumentu atsauces:
               I.16. Entry border inspection post (BIP)
               I.17. CITES Nr.
               I.18. Preces apraksts
               I.19. Preces kods (HS kods)
               I.20. Daudzums
               I.21.
               I.22. Iepakojumu skaits
               I.23. Konteinera identifikācija / plombas numurs
               I.24.
               I.25. Preces apliecinātas šādam nolūkam
               Karantīnai
               I.26.
               I.27. Ievešanai vai uzņemšanai ES
               I.28. Preču identifikācija
               Suga
               (Zinātniskais nosaukums)
               Identifikācijas sistēma
               Identifikācijas numurs
               Daudzums

            Teksts attēlu

               II daļa. Sertifikācija
               VALSTS
               Nebrīvē audzēti putni
               II.a. Sertifikāta atsauces numurs
               II.b.
               II.1. Veselības apliecinājums
               Es, apakšā parakstījies … (ierakstīt trešās valsts nosaukumu) valsts pilnvarotais veterinārārsts, apliecinu, ka:
               II.1.1. putni vismaz 21 dienu vai kopš izperēšanas ir turēti audzēšanas uzņēmumā, ko minētajam nolūkam apstiprinājusi kompetentā iestāde, eksportētājas valsts teritorijā;
               II.1.2. putni ir audzēti nebrīvē (putni nav notverti savvaļā un ir dzimuši un audzēti nebrīvē no vecākiem, kas sapārojās vai citādi saņēma nebrīvē nodotas gametas);
               II.1.3. I.28. punktā aprakstītajiem putniem šodien, 48 stundās vai pēdējā darbdienā pirms nosūtīšanas, ir veiktas klīniskās pārbaudes un ir konstatēts, ka tiem nav redzamu slimības pazīmju;
               II.1.4. Ņūkāslas slimība un putnu gripa mājputniem un citiem putniem, ko tur nebrīvē, un psitakoze papagaiļveidīgajiem (1) ir paziņojamas slimības;
               II.1.5. putni ir no saimniecības, uz ko neattiecas dzīvnieku veselības ierobežojumi saistībā ar jebkuru no II.1.4. punktā minētajām slimībām;
               II.1.6. ne izcelsmes saimniecībā, ne tās apkārtnē 10 km rādiusā vismaz 30 dienas nav ziņots par putnu gripas un Ņūkāslas slimības uzliesmojumiem;
               II.1.7. tikai papagaiļveidīgo gadījumā (1): pēdējās 60 dienās audzēšanas uzņēmumā nav ziņots par psitakozes uzliesmojumiem;
               II.1.8. 7 līdz 14 dienas pirms nosūtīšanas putniem veica laboratorijas vīrusu noteikšanas testu, un rezultāti bija negatīvi uz jebkuru putnu gripas un Ņūkāslas slimības vīrusu;
               II.1.9. putni nav vakcinēti pret putnu gripu;
               II.1.10. putni
               (2) [nav vakcinēti pret Ņūkāslas slimību.]
               vai
               (2) [ir vakcinēti pret Nūkāslas slimību, izmantojot
               (vakcīnā(-ās) izmantotā Ņūkāslas slimības vīrusa celma nosaukums un tips inaktivēts) … nedēļu vecumā.]
               II.2. Putnu pārvadāšana
               II.2.1. Pārvedot CITES konvencijā uzskaitītās sugas, putni jāpārved saskaņā ar CITES pārvadāšanas pamatnostādnēm.
               II.2.2. Šajā sertifikātā aprakstītos putnus pārvadā redeļu kastēs vai būros:
               a) katrā no tiem liekot tikai putnus no viena un tā paša audzēšanas uzņēmuma;
               b) katrā no tiem liekot tikai vienas sugas putnus, bet tajos, kam ir vairāki nodalījumi, katrā nodalījumā liekot vienas sugas putnus;
               c) uz tiem norāda izcelsmes uzņēmuma nosaukumu un adresi, un uzņēmuma īpašo reģistrācijas numuru, kā arī individuālās redeļu kastes vai būra specifisko identifikācijas numuru;
               d) kas ir tā būvēti, lai:
               i) pārvadāšanas laikā nepieļautu ekskrementu zudumu un pēc iespējas mazinātu spalvu zudumu;
               ii) pieļautu putnu vizuālu pārbaudi;
               iii) pieļautu tīrīšanu un dezinfekciju;

            Teksts attēlu

               VALSTS
               Nebrīvē audzēti putni
               II.a. Sertifikāta atsauces numurs
               II.b.
               e) ko izmanto pirmo reizi un kas, tāpat kā transportlīdzeklis, kurā tos iekrauj, ir pirms iekraušanas iztīrīti un dezinficēti saskaņā ar kompetentās iestādes instrukcijām;
               f) kas gadījumā, ja pārvadāšana notiek pa gaisu, ir vismaz saskaņā ar jaunākajiem IATA (Starptautiskās Gaisa transporta asociācijas) noteikumiem, kas reglamentē dzīvu dzīvnieku pārvadāšanu.
               Piezīmes
               I daļa
               Atsauces aile I.11. Izcelsmes vieta: saimniecība var būt tikai audzēšanas uzņēmums atbilstīgi definīcijai Komisijas Īstenošanas regulā (ES) Nr. 139/2013.
               Atsauces aile I.15. Reģistrācijas numurs (dzelzceļa vagoni vai konteiners un kravas furgoni), reisa numurs (gaisa kuģis) vai nosaukums (kuģis). Izkraušanas un atkārtotas iekraušanas gadījumā jāsniedz atsevišķa informācija.
               Atsauces aile I.19. Jālieto atbilstīgie HS kodi: 01.06.31, 01.06.32, 01.06.39.
               Atsauces aile I.23. Konteinera identifikācija: katram būrim / redeļu kastei / nodalījumam jābūt identificētam.
               II daļa
               (1) Piemērojams tikai papagaiļveidīgo gadījumā.
               (2) Atstāt attiecīgo variantu.
               Piezīme ievedējam: šis sertifikāts ir tikai veterināriem nolūkiem, un tam jābūt pievienotam sūtījumam, līdz tas sasniedz robežkontroles punktu.
               Pēc ievešanas kontroles robežkontroles punktā šis sūtījums jāpārved tieši uz apstiprinātu karantīnas punktu vai centru.
               Sertifikāts ir derīgs 10 dienas. Ja pārvadāšana notiek ar kuģi, tad derīgums tiek pagarināts par jūras brauciena laiku.
               Valsts pilnvarotais veterinārārsts
               Vārds, uzvārds (drukātiem burtiem):
               Kvalifikācija un amats:
               Datums:
               Paraksts:
               Zīmogs

            IV PIELIKUMS

               Obligātais nosacījumu minimums apstiprinātiem putnu karantīnas punktiem un centriem, kā minēts 6. pantā

            Apstiprināti karantīnas punkti un centri atbilst nosacījumiem, kas izklāstīti 1. un 2. nodaļā.
            1.   NODAĻA

               Karantīnas punktu vai centru uzbūve un iekārtas

                        1.

                        Karantīnas punktam vai centram jābūt atsevišķai ēkai vai ēkām, kas atrodas tādā attālumā no citām mājputnu saimniecībām un citām putnu saimniecībām, kā noteikusi kompetentā iestāde, pamatojoties uz riska novērtējumu, kur ņemta vērā putnu gripas un Ņūkāslas slimības epidemioloģija. Uz ieejas/izejas durvīm jābūt zīmēm, kas norāda: “KARANTĪNA – Nepiederošām personām ieeja aizliegta”.

                        2.

                        Katrai karantīnas centra karantīnas vienībai jāaizņem atsevišķa gaisa telpa.

                        3.

                        Karantīnas punktam vai centram jābūt drošam un noslēgtam pret putniem, mušām un parazītiem un aizplombējamam, lai varētu veikt kvēpināšanu.

                        4.

                        Apstiprinātajam karantīnas punktam un katrai apstiprinātā karantīnas centra vienībai jābūt aprīkotai ar roku mazgāšanas iekārtām.

                        5.

                        Apstiprinātā karantīnas punkta un katras apstiprinātā karantīnas centra vienības ieejas un izejas durvīm jābūt dubultdurvju sistēmām.

                        6.

                        Pie visām apstiprinātā karantīnas punkta un dažādo apstiprinātā karantīnas centra vienību ieejām/izejām jāuzstāda higiēnas barjeras.

                        7.

                        Visam aprīkojumam jābūt izgatavotam tā, lai to var tīrīt un dezinficēt.

                        8.

                        Barības glabātavai jābūt drošai pret putniem un grauzējiem un aizsargātai pret kukaiņiem.

                        9.

                        Jābūt pieejamam konteineram pakaišu glabāšanai, un tam jābūt drošam pret putniem un grauzējiem.

                        10.

                        Ir jābūt ledusskapim un/vai saldētavai, kur paredzēts glabāt beigto putnu ķermeņus.

                  2.   NODAĻA

               Pārvaldības prasības

                        1.

                        Apstiprinātos karantīnas punktos un centros:

                                    a)

                                    jābūt efektīvai kontroles sistēmai, lai nodrošinātu pienācīgu dzīvnieku uzraudzību;

                                    b)

                                    jābūt valsts pilnvarotam veterinārārstam, kas uzņemas kontroles un atbildības saistības;

                                    c)

                                    tie jātīra un jādezinficē saskaņā ar kompetentās iestādes apstiprinātu programmu, pēc kā jāparedz atbilstīgs atpūtas periods; minētajam nolūkam jāizmanto kompetentās iestādes apstiprināti dezinfekcijas līdzekļi.

                        2.

                        Katram karantīnā turēto putnu sūtījumam:

                                    a)

                                    vismaz septiņas dienas pirms ievesto putnu atvešanas apstiprinātais karantīnas punkts vai apstiprināta karantīnas centra vienība jāiztīra un jādezinficē un tad jātur tukša;

                                    b)

                                    putnu sūtījumam jābūt no viena apstiprināta audzēšanas uzņēmuma trešā izcelsmes valstī, un tas jāieved ne ilgāk kā 48 stundās;

                                    c)

                                    karantīnas periodam jāsākas pēc pēdējā putna ievešanas;

                                    d)

                                    karantīnas perioda beigās apstiprinātais karantīnas punkts vai apstiprinātā karantīnas centra vienības jāatbrīvo no putniem, jāiztīra un jādezinficē.

                        3.

                        Jāveic drošības pasākumi, lai novērstu ienākošo un izejošo sūtījumu savstarpēju inficēšanos.

                        4.

                        Nepiederošām personām ieeja apstiprinātajā karantīnas punktā vai centrā aizliegta.

                        5.

                        Personām, kas ieiet apstiprinātajā karantīnas punktā vai centrā, jāvalkā aizsargtērps, ieskaitot aizsargapavus.

                        6.

                        Personāla starpā nenotiek saskare, kas varētu radīt inficēšanos starp apstiprinātajiem karantīnas punktiem vai apstiprināto karantīnas centru vienībām.

                        7.

                        Jābūt pieejamam atbilstīgam aprīkojumam tīrīšanai un dezinfekcijai.

                        8.

                        Ja izmanto identifikāciju ar mikroshēmu, tad apstiprinātajam karantīnas punktam vai centram jābūt pieejamam atbilstīgam mikroshēmu lasītājam.

                        9.

                        Pārvadāšanai izmantoto redeļu kastu un būru tīrīšana un dezinfekcija jāveic apstiprinātajā karantīnas punktā vai centrā, ja vien tos neiznīcina. Ja tos izmanto atkārtoti, tad tiem jābūt no materiāla, kas pieļauj efektīvu tīrīšanu un dezinfekciju. Redeļu kastes un būri jāiznīcina tā, lai novērstu slimības ierosinātāju izplatīšanos.

                        10.

                        Pakaišus un atkritumvielas savāc regulāri, uzglabā atkritumu tvertnē un vēlāk apstrādā tā, lai novērstu slimības ierosinātāju izplatīšanos.

                        11.

                        Beigto putnu ķermeņi jāpārbauda oficiālā kompetentās iestādes norādītā laboratorijā.

                        12.

                        Vajadzīgās analīzes un ārstēšana putniem jāveic, apspriežoties ar valsts pilnvaroto veterinārārstu un viņa kontrolē.

                        13.

                        Valsts pilnvarotais veterinārārsts jāinformē par putnu un/vai kontrolputnu slimībām un nobeigšanās gadījumiem karantīnas laikā.

                        14.

                        Personai, kas atbild par apstiprināto karantīnas punktu vai centru, jāved uzskaite ar šādiem datiem:

                                    a)

                                    attiecībā uz katru ienākošo un izejošo sūtījumu – datums, putnu skaits un putnu sugas;

                                    b)

                                    dzīvnieku veselības sertifikātu un Kopīgo veterināro ievešanas dokumentu, kas pievienoti ievesto putnu sūtījumiem, kopijas;

                                    c)

                                    ievesto putnu individuālie identifikācijas numuri, un, ja identifikāciju nodrošina ar mikroshēmu, tad reģistrē sīku informāciju par mikroshēmas veidu un izmantoto lasītāju;

                                    d)

                                    ja karantīnas punktā vai centrā izmanto kontrolputnus, tad karantīnas punktā vai centrā esošo kontrolputnu skaits un novietojums;

                                    e)

                                    visi svarīgie novērojumi – saslimšanas gadījumi un beigto putnu skaits katru dienu;

                                    f)

                                    testēšanas datumi un rezultāti;

                                    g)

                                    ārstēšanas veidi un datumi;

                                    h)

                                    personas, kas ienāk karantīnas punktā vai centrā un iziet no tā.

                        15.

                        Šīs nodaļas 14. punktā minēto uzskaiti glabā vismaz 10 gadus.

                  3.   NODAĻA

               Karantīnas punktu un centru apstiprinājuma apturēšana, atsaukšana vai atkārtota piešķiršana

            Karantīnas punktu un centru apstiprinājuma daļējai vai pilnīgai apturēšanai, atsaukšanai vai atkārtotai piešķiršanai noteiktās procedūras atbilst šajā nodaļā izklāstītajiem nosacījumiem.

                        1.

                        Ja kompetentā iestāde konstatē, ka karantīnas punkts vai centrs vairs neatbilst 1. un 2. nodaļā izklāstītajiem nosacījumiem, vai ir notikušas pārmaiņas izmantošanā, un uz to vairs neattiecas 3. panta e) un f) punkts, tad tā par šo faktu informē Komisiju. Saskaņā ar šo regulu tādus karantīnas punktus vai centrus neizmanto ievešanai.

                        2.

                        Apstiprinājumu karantīnas punktam vai centram atkārtoti piešķir tikai tad, kad no jauna ir izpildīti 1. un 2. nodaļā noteiktie nosacījumi.

            V PIELIKUMS

               Pārbaudes, paraugu ņemšanas un testēšanas procedūras attiecībā uz putnu gripu un Ņūkāslas slimību

                        1.

                        Karantīnas laikā kontrolputniem vai, ja kontrolputnus neizmanto, ievestiem putniem veic šādas procedūras:

                                    a)

                                    ja izmanto kontrolputnus:

                                                i)

                                                asins paraugi seroloģiskajai pārbaudei jāņem no visiem kontrolputniem ne mazāk kā 21 dienu pēc to ievešanas karantīnā un vismaz trīs dienas pirms karantīnas beigām;

                                                ii)

                                                ja kontrolputni uzrāda pozitīvus vai neskaidrus seroloģiskos rezultātus attiecībā uz i) punktā minētajiem paraugiem, tad ievestie putni jāpakļauj virusoloģiskajai pārbaudei; kloākas nokasījumi (vai fēces) un trahejas/orofaringālie nokasījumi jāpaņem no vismaz 60 putniem vai no visiem putniem, ja sūtījumā ir mazāk nekā 60 putnu;

                                    b)

                                    ja kontrolputnus neizmanto, tad ievestie putni jāpārbauda virusoloģiski (seroloģiskā testēšana nav piemērota). Trahejas/orofaringālie un/vai kloākas nokasījumi (vai fēces) jāpaņem no vismaz 60 putniem vai no visiem putniem, ja sūtījumā ir mazāk nekā 60 putnu, pirmajās 7 līdz 15 karantīnas dienās.

                        2.

                        Papildu 1. punktā izklāstītajai testēšanai, virusoloģiskai pārbaudei jāņem šādi paraugi:

                                    a)

                                    kloākas nokasījumi (vai fēces) un trahejas/orofaringālie nokasījumi, ja iespējams no klīniski slimiem putniem vai slimiem kontrolputniem;

                                    b)

                                    no zarnu satura, smadzenēm, trahejas, plaušām, aknām, liesas, nierēm un citiem redzami skartiem orgāniem pēc iespējas drīzāk pēc nobeigšanās vai nu:

                                                i)

                                                no beigtiem kontrolputniem un visiem putniem, kas atvesti beigti, un tiem, kas nobeigušies karantīnas laikā; vai

                                                ii)

                                                gadījumā, ja ir liela mazo putnu mirstība lielos sūtījumos, no vismaz 10 % beigto putnu.

                        3.

                        Visa karantīnas laikā ņemto paraugu virusoloģiskā un seroloģiskā testēšana jāveic kompetentās iestādes norādītās oficiālās laboratorijās, izmantojot diagnostikas procedūras saskaņā ar diagnostikas rokasgrāmatu attiecībā uz putnu gripu un OIE Sauszemes dzīvnieku slimību diagnostikas un vakcīnu rokasgrāmatu attiecībā uz Ņūkāslas slimību. Virusoloģiskajām pārbaudēm ir atļauta paraugu apkopošana, apkopojot ne vairāk kā piecu individuālu putnu paraugus vienā. Fēču materiāls jāapkopo atsevišķi no citu orgānu un audu paraugiem.

                        4.

                        Vīrusa izolāti jāiesniedz valsts references laboratorijai.

            VI PIELIKUMS

               Atceltā regula ar sekojošo grozījumu sarakstu

                        Komisijas Regula (EK) Nr. 318/2007

                        (OV L 84, 24.3.2007., 7. lpp.)

                        Komisijas Regula (EK) Nr. 1278/2007

                        (OV L 284, 30.10.2007., 20. lpp.)

                        Komisijas Regula (EK) Nr. 86/2008

                        (OV L 27, 31.1.2008., 8. lpp.)

                        Komisijas Regula (EK) Nr. 311/2008

                        (OV L 93, 4.4.2008., 3. lpp.)

                        Komisijas Regula (EK) Nr. 607/2008

                        (OV L 166, 27.6.2008., 18. lpp.)

                        Komisijas Regula (EK) Nr. 754/2008

                        (OV L 205, 1.8.2008., 6. lpp.)

                        Komisijas Regula (EK) Nr. 1219/2008

                        (OV L 330, 9.12.2008., 4. lpp.)

                        Komisijas Regula (EK) Nr. 1294/2008

                        (OV L 340, 19.12.2008., 41. lpp.)

                        Komisijas Regula (EK) Nr. 201/2009

                        (OV L 71, 17.3.2009., 3. lpp.)

                        Komisijas Regula (EK) Nr. 555/2009

                        (OV L 164, 26.6.2009., 37. lpp.)

                        Komisijas Regula (EK) Nr. 1118/2009

                        (OV L 307, 21.11.2009., 3. lpp.)

                        Komisijas Regula (ES) Nr. 239/2010

                        (OV L 75, 23.3.2010., 18. lpp.)

                        Komisijas Īstenošanas regula (ES) Nr. 66/2012

                        (OV L 23, 26.1.2012., 1. lpp.)

                        Komisijas Īstenošanas regula (ES) Nr. 390/2012

                        (OV L 121, 8.5.2012., 18. lpp.)

            VII PIELIKUMS

               Atbilstības tabula

                        Regula (EK) Nr. 318/2007

                        Šī regula

                        1. un 2. pants

                        1. un 2. pants

                        3. pants, pirmā daļa

                        3. pants, pirmā daļa

                        3. pants, otrā daļa, a)–h) punkts

                        3. pants, otrā daļa, a)–h) punkts

                        3. pants, otrā daļa, i) punkts

                        —

                        4. pants

                        4. pants

                        5. pants, ievadvārdi

                        5. pants, ievadvārdi

                        5. pants, a) punkts

                        5. pants, a) punkts

                        5. pants, b) punkts

                        5. pants, b) punkts

                        5. pants, ba) punkts

                        5. pants, c) punkts

                        5. pants, c) punkts

                        5. pants, d) punkts

                        5. pants, d) punkts

                        5. pants, e) punkts

                        5. pants, e) punkts

                        5. pants, f) punkts

                        5. pants, f) punkts

                        5. pants, g) punkts

                        5. pants, g) punkts

                        5. pants, h) punkts

                        5. pants, h) punkts

                        5. pants, i) punkts

                        5. pants, i) punkts

                        5. pants, j) punkts

                        6.–18. pants

                        6.–18. pants

                        19. pants

                        —

                        —

                        19. pants

                        20. pants, pirmā daļa

                        20. pants

                        20. pants, otrā daļa

                        —

                        I–IV pielikums

                        I–IV pielikums

                        VI pielikums

                        V pielikums

                        —

                        VI pielikums

                        —

                        VII pielikums


title: Padomes Īstenošanas regula (ES) Nr. 795/2012 ( 2012. gada 28. augusts ), ar kuru pēc daļējas starpposma pārskatīšanas atbilstīgi Regulas (EK) Nr. 1225/2009 11. panta 3. punktam groza Īstenošanas regulu (ES) Nr. 585/2012, ar ko nosaka galīgo antidempinga maksājumu konkrētu Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam

text:
               4.9.2012

               LV

               Eiropas Savienības Oficiālais Vēstnesis

               L 238/1

         PADOMES ĪSTENOŠANAS REGULA (ES) Nr. 795/2012
   (2012. gada 28. augusts),
   ar kuru pēc daļējas starpposma pārskatīšanas atbilstīgi Regulas (EK) Nr. 1225/2009 11. panta 3. punktam groza Īstenošanas regulu (ES) Nr. 585/2012, ar ko nosaka galīgo antidempinga maksājumu konkrētu Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1225/2009 (2009. gada 30. novembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (1), (“pamatregula”) un jo īpaši tās 9. panta 4. punktu un 11. panta 3., 5. un 6. punktu,
   ņemot vērā priekšlikumu, ko Eiropas Komisija ir iesniegusi pēc apspriešanās ar Padomdevēju komiteju,
   tā kā:
   1.   PROCEDŪRA

   1.1.   Spēkā esošie pasākumi

               (1)

               Pēc izmeklēšanas (“sākotnējā izmeklēšana”) Padome ar Regulu (EK) Nr. 954/2006 (2) noteica galīgo antidempinga maksājumu par konkrētu Horvātijas, Krievijas un Ukrainas izcelsmes dzelzs vai tērauda bezšuvju cauruļvadu un cauruļu importu. Pasākumi bija procentuālais antidempinga maksājums 12,3 % līdz 25,7 % apmērā, ko piemēro importam no atsevišķi minētiem ražotājiem eksportētājiem Ukrainā, bet importam no visiem pārējiem uzņēmumiem Ukrainā piemēro atlikušo maksājuma likmi 25,7 % apmērā. Galīgais antidempinga maksājums, ko piemēro eksportētājam, uz kuru attiecas šī pārskatīšanas izmeklēšana, proti, CJSC Nikopolsky Seamless Tubes Plant Niko Tube un OJSC Nizhnedneprovsky Tube Rolling Plant, ko tagad sauc LLC Interpipe Niko Tube un OJSC Interpipe Nizhnedneprovsky Tube Rolling Plant (“pieprasījuma iesniedzējs” jeb “Interpipe”), ir 25,1 %.

               (2)

               Pēc Interpipe pieprasījuma atcelt Regulu (EK) Nr. 954/2006 Eiropas Kopienu Pirmās instances tiesa 2009. gada 10. martā anulēja minētās regulas 1. pantu, ciktāl antidempinga maksājums, kas noteikts Interpipe, pārsniedza to maksājumu, kurš būtu piemērojams, ja eksporta cena nebūtu koriģēta, ņemot vērā komisijas maksu tajos gadījumos, kad pārdošana notika, izmantojot saistītā tirgotāja starpnieku Sepco SA
                   (3). Eiropas Savienības Tiesa 2012. gada 16. februārī atstāja spēkā Pirmās instances tiesas spriedumu (4).

               (3)

               Pēc šiem spriedumiem Padome ar Īstenošanas regulu (ES) Nr. 540/2012 (5) grozīja Regulu (EK) Nr. 954/2006, lai labotu Interpipe noteikto antidempinga maksājumu, ciktāl tas bija noteikts kļūdaini. Tādējādi spēkā esošais antidempinga maksājums, kas noteikts Interpipe, patlaban ir 17,7 %.

               (4)

               Pēc termiņbeigu pārskatīšanas Padome ar Īstenošanas regulu (ES) Nr. 585/2012 (6) saglabāja pasākumus, kas ar Regulu (EK) Nr. 954/2006 bija noteikti Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam (“termiņbeigu pārskatīšanas izmeklēšana”).

               (5)

               Tādējādi patlaban spēkā esošie pasākumi ir tie, kas noteikti ar Īstenošanas regulu (ES) Nr. 585/2012, t. i., no 24,1 % līdz 35,8 % importam no Krievijas un no 12,3 % līdz 25,7 % importam no Ukrainas, bet Interpipe noteiktais antidempinga maksājums ir 17,7 %.

         1.2.   Daļējas starpposma pārskatīšanas pieprasījums

               (6)

               Komisija 2011. gada 29. jūlijā ar Eiropas Savienības Oficiālajā Vēstnesī publicētu paziņojumu (“paziņojums par procedūras sākšanu”) (7) informēja par daļējas starpposma pārskatīšanas sākšanu atbilstīgi pamatregulas 11. panta 3. punktam attiecībā uz antidempinga pasākumiem, kas piemērojami konkrētu Ukrainas izcelsmes dzelzs vai tērauda bezšuvju cauruļvadu un cauruļu importam.

               (7)

               Šī pārskatīšana, kas attiecās vienīgi uz dempinga izpēti, tika sākta pēc Interpipe iesniegta pamatota pieprasījuma. Interpipe pieprasījumā sniedza pirmšķietamus pierādījumus tam, ka pasākumu turpmāka piemērošana pašreizējā apmērā, lai neitralizētu kaitējumu radošu dempingu, vairs nav vajadzīga.

         1.3.   Izmeklēšana

               (8)

               Izmeklēšana par dempinga līmeni aptvēra laika posmu no 2010. gada 1. aprīļa līdz 2011. gada 31. martam (“pārskatīšanas izmeklēšanas periods” jeb “PIP”).

               (9)

               Par daļējas starpposma pārskatīšanas sākšanu Komisija oficiāli paziņoja pieprasījuma iesniedzējam, eksportētājvalsts iestādēm un Savienības ražošanas nozarei. Ieinteresētajām personām tika dota iespēja paziņojumā par procedūras sākšanu noteiktajā termiņā rakstiski darīt zināmu savu viedokli un pieprasīt uzklausīšanu.

               (10)

               Lai iegūtu izmeklēšanai vajadzīgo informāciju, Komisija nosūtīja anketu pieprasījuma iesniedzējam, kas noteiktajā termiņā sniedza atbildi.

               (11)

               Komisija pieprasīja un pārbaudīja visu informāciju, ko tā uzskatīja par vajadzīgu, lai noteiktu dempinga līmeni. Tika veikti pārbaudes apmeklējumi pieprasījuma iesniedzēja un tā saistīto tirdzniecības uzņēmumu LLC Interpipe Ukraine un Interpipe Europe SA telpās.

         2.   ATTIECĪGAIS RAŽOJUMS UN LĪDZĪGAIS RAŽOJUMS

   2.1.   Attiecīgais ražojums

               (12)

               Attiecīgais ražojums ir tāds pats, kā definēts Īstenošanas regulā (ES) Nr. 585/2012, ar kuru tika noteikti patlaban spēkā esošie pasākumi, proti, konkrēti Ukrainas izcelsmes dzelzs vai tērauda bezšuvju cauruļvadi vai caurules (BCC), kā apaļā šķērsgriezuma ārējais diametrs nepārsniedz 406,4 mm un oglekļa ekvivalentā vērtība (OEV) nepārsniedz 0,86 saskaņā ar Starptautiskā Metināšanas institūta (IIW) formulu un ķīmisko analīzi (8) un ko pašlaik klasificē ar KN kodiem ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 un ex 7304 59 93 (“attiecīgais ražojums”).

         2.2.   Līdzīgais ražojums

               (13)

               Kā jau konstatēts sākotnējā izmeklēšanā un termiņbeigu pārskatīšanas izmeklēšanā, arī pašreizējā izmeklēšana apstiprināja, ka Ukrainā ražotajam un uz Savienību eksportētajam ražojumam, Ukrainas iekšējā tirgū ražotajam un pārdotajam ražojumam un Savienības ražotāju ražotajam un Savienībā pārdotajam ražojumam ir vienādas fizikālās un tehniskās pamatīpašības un galalietojums. Tāpēc šie ražojumi ir uzskatāmi par līdzīgiem pamatregulas 1. panta 4. punkta nozīmē.

         3.   DEMPINGS

   3.1.   Iepriekšējas piezīmes

               (14)

                  Interpipe pilnībā pieder un tās kontrolē atrodas divi ražotāji eksportētāji – LLC Interpipe Niko Tube (Niko Tube) un OJSC Interpipe Nizhnedneprovsky Tube Rolling Plant (Interpipe NTRP). Saskaņā ar Savienības iestāžu parasto praksi abiem ražotājiem eksportētājiem tika aprēķināta viena kopīga dempinga starpība. Dempinga apjoms vispirms tika aprēķināts katram ražotājam eksportētājam, un tad tika noteikta vienota vidējā svērtā likme abiem uzņēmumiem.

               (15)

               Tomēr šī metode atšķīrās no sākotnējā izmeklēšanā piemērotās metodes, kurā kopējo dempinga starpību aprēķināja, grupējot visus abu ražotāju datus par ražošanu, rentabilitāti un pārdošanas apjomu Savienībā. Metodes maiņas pamatā ir ievērojamās izmaiņas grupas korporatīvajā struktūrā, dodot iespēju identificēt attiecīgā ražošanas uzņēmuma pārdošanas un ražošanas apjomu, kas sākotnējā izmeklēšanā nebija iespējams.

               (16)

               Turklāt sākotnējā izmeklēšanā atbilstīgi pamatregulas 2. panta 5. punktam tika veikta korekcija attiecībā uz Interpipe enerģijas izmaksām, lai pienācīgi atspoguļotu ar elektroenerģijas un gāzes ražošanu un pārdošanu saistītās izmaksas Ukrainā. Šī korekcija tika uzskatīta par nepieciešamu tādēļ, ka Ukrainas gāzes un elektroenerģijas cenas tobrīd bija ievērojami zemākas nekā vidējā cena Savienībā un neatspoguļoja starptautiskās tirgus cenas. Minētā korekcija balstījās uz vidējām cenām Rumānijā, kas tobrīd bija iesaistīta izmeklēšanā.

               (17)

               Tomēr pretēji sākotnējai izmeklēšanai tiek uzskatīts, ka šajā starpposma pārskatīšanā korekcija attiecībā uz enerģiju nav nepieciešama. Izmeklēšana liecina, ka enerģijas vidējās cenas Ukrainā kopš sākotnējās izmeklēšanas ir pastāvīgi pieaugušas daudz straujāk nekā vidējās cenas Eiropas Savienībā, tādējādi pakāpeniski samazinot minēto starpību. Tādējādi ievērojamā enerģijas izmaksu starpība, kas tika konstatēta sākotnējā izmeklēšanā un kā dēļ tika veikta korekcija, šobrīd vairs nepastāv.

               (18)

               Ņemot vērā iepriekš minēto, šajā starpposma pārskatīšanā netiek uzskatīts par lietderīgu veikt korekciju attiecībā uz enerģiju.

         3.2.   Imports par dempinga cenām PIP laikā

   3.2.1.   Normālā vērtība

               (19)

               Saskaņā ar pamatregulas 2. panta 2. punktu vispirms tika pārbaudīts, vai katra ražotāja eksportētāja līdzīgā ražojuma apjoms, kas iekšzemes tirgū pārdots neatkarīgiem klientiem, ir reprezentatīvs salīdzinājumā ar kopējo eksporta pārdošanas apjomu uz Savienību, t. i., vai šis kopējais pārdošanas apjoms ir vismaz 5 % no attiecīgā ražojuma kopējā apjoma, kas tika pārdots eksportam uz Savienību. Izmeklēšanā noskaidrojās, ka abiem ražotājiem eksportētājiem iekšzemes pārdošanas apjomi ir reprezentatīvi.

               (20)

               Pēc tam tika pārbaudīts, vai katrs līdzīgā ražojuma veids, ko ražotāji eksportētāji pārdeva iekšzemes tirgū, ir pietiekami reprezentatīvs pamatregulas 2. panta 2. punkta nozīmē. Konkrētā ražojuma veida pārdošanas apjomu iekšzemes tirgū uzskatīja par pietiekami reprezentatīvu, ja PIP laikā kopējais attiecīgā veida ražojumu apjoms, ko pieprasījuma iesniedzējs pārdevis neatkarīgiem klientiem iekšzemes tirgū bija vismaz 5 % no tā kopējā uz Savienību eksportētā salīdzināmā ražojuma veida pārdošanas apjoma.

               (21)

               Saskaņā ar pamatregulas 2. panta 4. punktu pēc tam tika pārbaudīts, vai katra ražojuma veida, kas pārdots reprezentatīvā apjomā, iekšzemes pārdošana ir uzskatāma par notikušu parastos tirdzniecības apstākļos. To pārbaudīja, katram eksportētā attiecīgā ražojuma veidam pārskatīšanas izmeklēšanas periodā nosakot rentablo iekšzemes pārdošanas darījumu īpatsvaru ar neatkarīgiem pircējiem iekšzemes tirgū.

               (22)

               Ražojuma veidiem, kuriem vairāk nekā 80 % no pārdošanas apjoma iekšzemes tirgū pārsniedza to izmaksas un vidējā svērtā pārdošanas cena bija vienāda ar vienas vienības ražošanas izmaksām vai lielāka par tām, ražojuma veida normālo vērtību aprēķināja kā visu attiecīgā veida pārdošanas apjoma faktisko iekšzemes cenu vidējo svērto vērtību, neņemot vērā to, vai minētā pārdošana bijusi rentabla.

               (23)

               Ja kāda ražojuma veida rentablās pārdošanas apjoms bija līdz 80 % no šā veida pārdošanas kopējā apjoma vai ja šā ražojuma veida vidējā svērtā cena bija zemāka par vienas vienības ražošanas izmaksām, normālo vērtību noteica, balstoties uz faktisko cenu iekšzemes tirgū, ko aprēķināja kā vidējo svērto cenu, ņemot vērā tikai rentablos iekšzemes pārdošanas apjomus PIP attiecīgajam ražojuma veidam.

               (24)

               Normālā vērtība nereprezentatīvajiem ražojuma veidiem (t. i., tiem veidiem, kuru iekšzemes pārdošanas apjoms veidoja mazāk nekā 5 % no eksporta pārdevumiem uz Savienību vai kurus iekšzemes tirgū vispār nepārdeva) tika aprēķināta, pamatojoties uz ražošanas izmaksām katram ražojuma veidam, pieskaitot pārdošanas, vispārējās un administratīvās izmaksas un peļņu. Ja pārdošana iekšzemes tirgū bija notikusi, attiecīgajiem ražojuma veidiem tika izmantota peļņa no darījumiem parastā tirdzniecības apritē iekšzemes tirgū pa ražojuma veidiem. Ja ražojums iekšējā tirgū netika pārdots, tika izmantota vidējā peļņa. Šī metode tika mainīta tādēļ, ka pēc sākotnējās izmeklēšanas PTO ekspertu grupa izstrādāja un PTO Strīdu izšķiršanas padome pieņēma ziņojumu lietā Eiropas Kopienas – antidempinga pasākumi attiecībā uz saimniecībās audzētiem lašiem no Norvēģijas
                   (9), kurā noteikts, ka nevar neņemt vērā faktisko peļņas normu, kas noteikta darījumiem parastā tirdzniecības apritē attiecīgajiem ražojuma veidiem, kuriem jāaprēķina normālā vērtība.

               (25)

               Pēc galīgo secinājumu izpaušanas abi ražotāji eksportētāji apgalvoja, ka attiecīgā ražojuma kopējās ražošanas izmaksās PIP laikā nevajadzēja iekļaut dīkstāves izdevumus, jo tādējādi tiek pārkāpts antidempinga pamatregulas 2. panta 5. punkts un tas esot arī pretunā grāmatvedības principiem, kuri izklāstīti starptautiskajos grāmatvedības standartos (IAS), un jo īpaši IAS 2. Attiecībā uz pamatregulas 2. panta 5. punktu būtu jāpiemin, ka saskaņā ar minēto pantu – ja tiek uzskatīts, ka ar attiecīgā ražojuma ražošanu saistītās izmaksas nav pienācīgi atspoguļotas attiecīgās personas grāmatvedībā, tās koriģē. Tas, ka uzņēmums nedarbojās ar pilnu jaudu, nozīmē, ka izmaksas tomēr radās. Šīs izmaksas abu eksportētāju ieņēmumu pārskatā patiešām tika reģistrētas kā izmaksas, un tās bija tieši saistāmas ar līdzīgo ražojumu. Turklāt tika konstatēts, ka atsauce uz IAS 2 šajā gadījumā nav pamatota, jo IAS 2 mērķis ir noteikt grāmatvedības principus attiecībā uz inventāru, un tur nav noteikts, kas būtu uzskatāms par ražošanas izmaksām. Tādēļ šis apgalvojums tika noraidīts.

               (26)

               Tie paši ražotāji eksportētāji arī apgalvoja, ka nevajadzēja ņemt vērā konkrētus finansiālus izdevumus saistībā ar aizņēmumiem, kas tika iekļauti tirdzniecības, vispārējās un administratīvajās izmaksās. Viņi apgalvoja, ka šie aizņēmumi tika ņemti, lai izpildītu uzņēmuma likviditātes un īstermiņa finansēšanas prasības, un nav saistīti ar attiecīgā ražojuma ražošanu. Pārbaudes apmeklējumā tika konstatēts, ka procentu izmaksas bija galvenokārt saistītas ar apgrozāmā kapitāla finansēšanu. Tādēļ procentu izmaksas attiecās uz visiem ražojumiem. Ražotāji eksportētāji nevarēja pierādīt, ka procentu izmaksas bija īpaši saistītas ar citiem mērķiem, nevis ar apgrozāmā kapitāla finansēšanu. Abi ražotāji eksportētāji arī nevarēja sniegt nekādus citus pierādījumus savam apgalvojumam, tādēļ tas tika noraidīts.

         3.2.2.   Eksporta cena

               (27)

               Viss attiecīgā ražojuma eksports, ko uz Savienību veica abi ražotāji eksportētāji, notika ar Šveicē esoša saistīta tirdzniecības uzņēmuma starpniecību tieši neatkarīgiem klientiem Savienībā. Tādēļ eksporta cenas pamatā bija eksporta cenas, kas ir faktiski samaksātas vai kas ir maksājamas saskaņā ar pamatregulas 2. panta 8. punktu.

         3.2.3.   Salīdzinājums

               (28)

               Tiek atgādināts, ka sākotnējā izmeklēšanā tika veikta eksporta cenas korekcija atbilstīgi pamatregulas 2. panta 10. punkta i) apakšpunktam, ja pārdošana notika ar saistītu tirgotāju starpniecību. Tomēr saskaņā ar 2. apsvērumā minēto Tiesas spriedumu, kurā tika nolemts, ka korekcija nebija pamatota, šajā starpposma pārskatīšanā šāda korekcija netika veikta.

               (29)

               Abu ražotāju eksportētāju normālā vērtība un eksporta cena tika salīdzināta, par pamatu ņemot ražotāja cenu (EXW). Lai nodrošinātu godīgu normālās vērtības un eksporta cenas salīdzinājumu, saskaņā ar pamatregulas 2. panta 10. punktu tika izdarītas pienācīgas korekcijas, lai ņemtu vērā atšķirības, kas ietekmē cenas un to salīdzināmību. Tādējādi tika veiktas korekcijas saistībā ar transporta izmaksām, atlaidēm un rabatiem, komisijas maksām un kredītu izmaksām.

         3.2.4.   Dempinga starpība

               (30)

               Atbilstīgi pamatregulas 2. panta 11. un 12. punktam katram no abiem ražotājiem eksportētājiem katra ražojuma veida vidējā svērtā normālā vērtība tika salīdzināta ar vidējo svērto eksporta cenu, pamatojoties uz ražotāja cenu (EXW). Kā minēts 14. apsvērumā, pēc tam Interpipe tiek noteikta viena kopēja dempinga starpība, aprēķinot vienotu vidējo svērto dempinga likmi abiem ražotājiem eksportētājiem, kuri ietilpst Interpipe.

               (31)

               Tādējādi dempinga starpība, ko izsaka kā procentuālo daļu no CIF cenas pie Savienības robežas pirms nodokļa nomaksas, ir 13,8 %.

         4.   APSTĀKĻU PĀRMAIŅU ILGLAICĪGUMS

               (32)

               Daļējas starpposma pārskatīšanas pieprasījumā tā iesniedzējs apgalvoja, ka pārmaiņas korporatīvajā struktūrā un ražošanas organizēšanā un pārdošanas pārstrukturēšana gan iekšzemes, gan eksporta tirgū ir ietekmējusi tā izmaksu struktūru un ka tādēļ esošais antidempinga maksājuma līmenis kaitējumu izraisošā dempinga neitralizēšanai vairs nav vajadzīgs.

               (33)

               Tādēļ tika pārbaudīts, vai ir pamats uzskatīt, ka pārmaiņas, kuru rezultātā tika uzsākta šī starpposma pārskatīšana, un to iznākums ir ilglaicīgs.

               (34)

               Izmeklēšanā tika atklāts, ka galvenie faktori, kuru dēļ pastāv šajā pārskatīšanas izmeklēšanā konstatētā zemākā dempinga starpība, ir izmaiņas korporatīvajā struktūrā, kas ietver divu ražošanas uzņēmumu apvienošanos un pārdošanas pārstrukturēšanu, to racionalizējot. Šīs pārmaiņas, kas ir ietekmējušas pieprasījuma iesniedzēja izmaksu struktūru, ražojot un pārdodot attiecīgo ražojumu, ir strukturālas, un tādēļ nav pamata uzskatīt, ka tuvākajā laikā stāvoklis varētu mainīties. Turklāt nav nekādu norāžu par pieprasījuma iesniedzēja cenu ievērojamu nestabilitāti.

               (35)

               Tādējādi tika secināts, ka apstākļu pārmaiņas uzskatāmas par ilglaicīgām un ka spēkā esošo pasākumu piemērošana pašreizējā līmenī vairs nav vajadzīga,

         IR PIEŅĒMUSI ŠO REGULU.
   1. pants
   Ierakstu par LLC Interpipe Niko Tube un OJSC Interpipe Nizhnedneprovsky Tube Rolling Plant (Interpipe NTRP) Īstenošanas regulas (ES) Nr. 585/2012 1. panta 2. punkta tabulā aizstāj ar šādu:

                  “LLC Interpipe Niko Tube un OJSC Interpipe Nizhnedneprovsky Tube Rolling Plant (Interpipe NTRP)

                  13,8 %

                  A743”

   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 28. augustā

            Padomes vārdā –

            priekšsēdētājs

         A. D. MAVROYIANNIS

      (1)  OV L 343, 22.12.2009., 51. lpp.

      (2)  OV L 175, 29.6.2006., 4. lpp.

      (3)  T-249/06 – Interpipe Niko Tube un Interpipe NTRP/Padome, 2009 II-00383.

      (4)  Apvienotās lietas C-191/09 P un C-200/09 P – Padome un Komisija/Interpipe Niko Tube un Interpipe NTRP.

      (5)  OV L 165, 26.6.2012., 1. lpp.

      (6)  OV L 174, 4.7.2012., 5. lpp.

      (7)  OV C 223, 29.7.2011., 8. lpp.

      (8)  OEV nosaka saskaņā ar tehnisko ziņojumu 1967, IIW doc. IX-555-67, ko publicējis Starptautiskais Metināšanas institūts (IIW).

      (9)  WT/DS337/R, 2007. gada 16. novembris; pieņemts Strīdu izšķiršanas padomē 2008. gada 15. janvārī.


title: Komisijas Īstenošanas regula (ES) 2015/2246 (2015. gada 3. decembris) par sīki izstrādātiem noteikumiem reģistrācijas numuru sistēmai, ko piemēro Eiropas politisko partiju un Eiropas politisko fondu reģistram, un informācijai, ko sniedz ar standarta izrakstiem no reģistra

text:
               4.12.2015

               LV

               Eiropas Savienības Oficiālais Vēstnesis

               L 318/28

         KOMISIJAS ĪSTENOŠANAS REGULA (ES) 2015/2246
   (2015. gada 3. decembris)
   par sīki izstrādātiem noteikumiem reģistrācijas numuru sistēmai, ko piemēro Eiropas politisko partiju un Eiropas politisko fondu reģistram, un informācijai, ko sniedz ar standarta izrakstiem no reģistra
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Atomenerģijas kopienas dibināšanas līgumu,
   ņemot vērā Eiropas Parlamenta un Padomes Regulu (ES, Euratom) Nr. 1141/2014 (2014. gada 22. oktobris) par Eiropas politisko partiju un Eiropas politisko fondu statusu un finansēšanu (1) un jo īpaši tās 7. panta 3. punktu,
   tā kā:

               (1)

               Ir nepieciešams precizēt informāciju par Eiropas politisko partiju un Eiropas politisko fondu reģistrācijas numuru sistēmu.

               (2)

               Ir nepieciešams precizēt saturu un formātu standarta izrakstam no reģistra, ko pēc pieprasījuma dara pieejamu trešām personām. Minētajā standarta izrakstā vajadzētu būt ietvertai svarīgākajai informācijai par attiecīgo Eiropas politisko partiju vai Eiropas politisko fondu.

               (3)

               Šajā regulā paredzētie pasākumi ir saskaņā ar atzinumu, ko sniegusi ar Regulas (ES, Euratom) Nr. 1141/2014 37. pantu izveidotā komiteja,

         IR PIEŅĒMUSI ŠO REGULU.
   1. pants
   Priekšmets
   Ar šo regulu izveido reģistrācijas numuru sistēmu, ko piemēro Eiropas politisko partiju un Eiropas politisko fondu reģistram (“reģistrs”), un nosaka saturu un formātu standarta izrakstiem no minētā reģistra, ko pēc pieprasījuma dara pieejamus trešām personām.
   2. pants
   Reģistrācijas numuru sistēma
   1.   Katrai Eiropas politiskajai partijai un Eiropas politiskajam fondam piešķir īpašu reģistrācijas numuru, ievērojot hronoloģisko secību, kādā iesniegti pieteikumi.
   2.   Reģistrācijas numurs sastāv no divām daļām:

               a)

               Eiropas identifikatora;

               b)

               valsts identifikatora, kas seko aiz Eiropas identifikatora, ja Eiropas politiskās partijas vai Eiropas politiskā fonda mītnes dalībvalsts paralēli piemēro pati savu reģistrācijas numuru sistēmu.

         3.   Numura formāts ir noteikts I pielikumā.
   3. pants
   Standarta izraksti
   1.   Standarta izrakstos no reģistra sniedz šādu informāciju par attiecīgo Eiropas politisko partiju vai Eiropas politisko fondu:

               a)

               organizācijas veids (Eiropas politiskā partija vai Eiropas politiskais fonds);

               b)

               reģistrācijas numurs, ko Iestāde piešķīrusi saskaņā ar 2. pantu;

               c)

               pilns nosaukums, akronīms un logotips;

               d)

               dalībvalsts, kurā atrodas Eiropas politiskās partijas vai Eiropas politiskā fonda mītne;

               e)

               ja mītnes dalībvalsts paredz paralēlu reģistrāciju, – attiecīgās reģistrācijas iestādes nosaukums, adrese un tīmekļa vietne, ja tāda ir;

               f)

               mītnes adrese, pasta adrese (ja atšķiras), e-pasta adrese un tīmekļa vietne, ja tāda ir;

               g)

               datums, kad Eiropas politiskā partija vai Eiropas politiskais fonds reģistrēts, un attiecīgā gadījumā reģistrācijas anulēšanas datums;

               h)

               ja Eiropas politiskā partija vai Eiropas politiskais fonds izveidots pēc kādā dalībvalstī reģistrētas organizācijas pārveidošanas, – minētās organizācijas pilns nosaukums un juridiskais statuss, ieskaitot ikvienu valsts reģistrācijas numuru;

               i)

               datums, kad pieņemti statūti un visi statūtu grozījumi;

               j)

               tikai Eiropas politiskajām partijām

                           —

                           Eiropas politiskajā partijā ietilpstošo partiju saraksts,

                           —

                           Eiropas politiskās partijas locekļu skaits vai tajā ietilpstošo partiju, ja tādas ir, to locekļu skaits, kuri ir Eiropas Parlamenta locekļi,

                           —

                           ar Eiropas politisko partiju saistītā Eiropas politiskā fonda nosaukums un reģistrācijas numurs (attiecīgā gadījumā);

               k)

               tikai Eiropas politiskajiem fondiem

                           —

                           Eiropas politiskajā fondā ietilpstošo organizāciju saraksts,

                           —

                           ar Eiropas politisko fondu saistītās Eiropas politiskās partijas nosaukums un reģistrācijas numurs;

               l)

               priekšsēdētāja/vadītāja un to personu vārds un uzvārds, kam ir piešķirtas administratīvas, finansiālas un tiesiskās pārstāvības pilnvaras, skaidri norādot, kāda ir viņu funkcija un pilnvaras, tām individuāli vai kolektīvi organizācijas vārdā uzņemoties saistības pret trešām personām un pārstāvot organizāciju tiesvedībā.

         2.   Standarta izraksta formāts ir noteikts II pielikumā.
   4. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 3. decembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 317, 4.11.2014., 1. lpp.

      I PIELIKUMS

         Reģistrācijas numura formāts

         Eiropas politiskajām partijām

                  EUPP x DV
                  vai

                  EUPP x DV y;

         Eiropas politiskajiem fondiem

                  EUPF x DV
                  vai

                  EUPF x DV y,

            kur “x” ir numurs, ko piešķīrusi Iestāde, ievērojot hronoloģisko secību, kādā iesniegti pieteikumi, “DV” ir divburtu kods, ar ko apzīmē mītnes dalībvalsti (1), un “y” ir valsts reģistrācijas kods (attiecīgā gadījumā).

         (1)  Starptautiskās standartizācijas organizācijas (ISO) kods (ISO 3166 alpha-2), izņemot Grieķiju un Apvienoto Karalisti, kurām būtu jāizmanto saīsinājumi EL un UK.

      II PIELIKUMS

         Standarta izraksta formāts

         Eiropas politiskajām partijām

                     Standarta izraksts no Eiropas politisko partiju un Eiropas politisko fondu reģistra

                  Izsniegusi Eiropas politisko partiju un Eiropas politisko fondu iestāde, kas izveidota ar Regulas (EK, Euratom) Nr. 1141/2014 6. pantu.
                  (Iestādes pasta adrese)
                  Informācija no reģistra iegūta (datums)

                  Nr.

                  Apraksts

                  Informācija no reģistra
                  (vai norāde “nepiemēro”)

                  1.

                  Organizācijas veids

                  Eiropas politiskā partija

                  2.

                  Reģistrācijas numurs (1)

                  3.

                  a)

                  Reģistrācijas datums

                  a)

                  Reģistrācijas anulēšanas datums (2)

                  4.

                  Pilns nosaukums

                  5.

                  Akronīms

                  6.

                  Logotips

                  7.

                  Mītnes dalībvalsts

                  8.

                  Mītnes adrese

                  9.

                  Pasta adrese (ja atšķiras)

                  10.

                  Tīmekļa vietne

                  11.

                  E-pasta adrese

                  12.

                  Datums, kad pieņemti statūti

                  13.

                  Datums, kad pieņemti visi statūtu grozījumi

                  14.

                  Eiropas politiskajā partijā ietilpstošo partiju saraksts
                  (pilns nosaukums un dalības veids)

                  15.

                  Eiropas politiskās partijas locekļu skaits vai tajā ietilpstošo partiju, ja tādas ir, to locekļu skaits, kuri ir Eiropas Parlamenta locekļi

                  16.

                  Priekšsēdētāja/vadītāja vārds un uzvārds

                  17.

                  To personu vārds un uzvārds, kam ir piešķirtas administratīvas, finansiālas un tiesiskās pārstāvības pilnvaras, norādot, kāda ir viņu funkcija un pilnvaras, tām individuāli vai kolektīvi organizācijas vārdā uzņemoties saistības pret trešām personām un pārstāvot organizāciju tiesvedībā (3)

                  18.

                  Ikviena ar Eiropas politisko partiju saistītā Eiropas politiskā fonda pilns nosaukums un reģistrācijas numurs

                  19.

                  Ja mītnes dalībvalsts paredz paralēlu reģistrāciju, attiecīgās reģistrācijas iestādes nosaukums, adrese un tīmekļa vietne (3)

                  20.

                  Ja Eiropas politiskā partija izveidota pēc kādas valsts organizācijas pārveidošanas:
                  iepriekšējās organizācijas

                              —

                              pilns nosaukums (3)

                              —

                              juridiskais statuss (3)

                              —

                              valsts reģistrācijas numurs (3)

         Eiropas politiskajiem fondiem

                     Standarta izraksts no Eiropas politisko partiju un Eiropas politisko fondu reģistra

                  Izsniegusi Eiropas politisko partiju un Eiropas politisko fondu iestāde, kas izveidota ar Regulas (EK, Euratom) Nr. 1141/2014 6. pantu.
                  (Iestādes pasta adrese)
                  Informācija no reģistra iegūta (datums)

                  Nr.

                  Apraksts

                  Informācija no reģistra
                  (vai norāde “nepiemēro”)

                  1.

                  Organizācijas veids

                  Eiropas politiskais fonds

                  2.

                  Reģistrācijas numurs (4)

                  3.

                  a)

                  Reģistrācijas datums

                  a)

                  Reģistrācijas anulēšanas datums (5)

                  4.

                  Pilns nosaukums

                  5.

                  Akronīms

                  6.

                  Logotips

                  7.

                  Mītnes dalībvalsts

                  8.

                  Mītnes adrese

                  9.

                  Pasta adrese (ja atšķiras)

                  10.

                  Tīmekļa vietne

                  11.

                  E-pasta adrese

                  12.

                  Datums, kad pieņemti statūti

                  13.

                  Datums, kad pieņemti visi statūtu grozījumi

                  14.

                  Eiropas politiskajā fondā ietilpstošo organizāciju saraksts (pilns nosaukums un dalības veids)

                  15.

                  Priekšsēdētāja/vadītāja vārds un uzvārds

                  16.

                  To personu vārds un uzvārds, kam ir piešķirtas administratīvas, finansiālas un tiesiskās pārstāvības pilnvaras, norādot, kāda ir viņu funkcija un pilnvaras, tām individuāli vai kolektīvi organizācijas vārdā uzņemoties saistības pret trešām personām un to pārstāvot tiesvedībā (6)

                  17.

                  Ar Eiropas politisko fondu saistītās Eiropas politiskās partijas pilns nosaukums un reģistrācijas numurs

                  18.

                  Ja mītnes dalībvalsts paredz paralēlu reģistrāciju, attiecīgās reģistrācijas iestādes nosaukums, adrese un tīmekļa vietne (6)

                  19.

                  Ja Eiropas politiskais fonds izveidots pēc kādas valsts organizācijas pārveidošanas:
                  iepriekšējās organizācijas

                              —

                              pilns nosaukums (6)

                              —

                              juridiskais statuss (6)

                              —

                              valsts reģistrācijas numurs (6)

         (1)  Reģistrācijas numuru piešķīrusi Iestāde saskaņā ar Komisijas Īstenošanas regulu (ES) 2015/2246; ja paralēli tiek piemērota valsts reģistrācijas numuru sistēma, valsts reģistrācijas numurs ir šā reģistrācijas numura pēdējais elements (viss, kas seko divu burtu valsts kodam) un attiecīgā kompetentā iestāde ir norādīta 19. punktā.

         (2)  Ja laikā, kad tika izveidots šis izraksts, organizācijai vairs nav Eiropas politiskās partijas statusa saskaņā ar Regulu (EK, Euratom) Nr. 1141/2014, izrakstā sniedz informāciju, kas tiek uzglabāta reģistrā reģistrācijas anulēšanas dienā.

         (3)  Iestāde nav kompetentā iestāde, tādēļ nevar apstiprināt šīs informācijas likumību vai pilnīgumu; sniegtā informācija ir tā, kas pašlaik tiek uzglabāta reģistrā.

         (4)  reģistrācijas numuru piešķīrusi Iestāde saskaņā ar Komisijas Īstenošanas regulu (ES) 2015/2246; ja paralēli tiek piemērota valsts reģistrācijas numuru sistēma, valsts reģistrācijas numurs ir šā reģistrācijas numura pēdējais elements (viss, kas seko divu burtu valsts kodam) un attiecīgā kompetentā iestāde ir norādīta 18. punktā.

         (5)  Ja laikā, kad tika izveidots šis izraksts, organizācijai vairs nav Eiropas politiskā fonda statusa saskaņā ar Regulu (EK, Euratom) Nr. 1141/2014, izrakstā sniedz informāciju, kas tiek uzglabāta reģistrā reģistrācijas anulēšanas dienā.

         (6)  Iestāde nav kompetentā iestāde, tādēļ nevar apstiprināt šīs informācijas likumību vai pilnīgumu; sniegtā informācija ir tā, kas pašlaik tiek uzglabāta reģistrā.